בעוד מתגברים המאמצים המדיניים להפסקת אש ברצועה, ממשיכה הפעילות הצבאית במלוא הכוח. בשורה ארוכה של היתקלויות וחילופי אש הלילה בעזה הצליחו חיילי צה"ל, בסיוע צמוד של מסוקי קרב, להרוג לפחות 35 פעילי חמאס חמושים. כתוצאה מחילופי האש נפצעו קל 11 לוחמי צה"ל ופונו לקבלת טיפול רפואי בבתי החולים.
במהלך הלחימה נפתחה אש לעבר כוחות הנדסה מתוך בית מזרחת לעזה. הכוחות הרסו את המבנה ופגעו במחבל שירה לעברם. במקביל לפעילות הקרקעית תקף חיל האוויר יותר מ-70 יעדים מדרום הרצועה ועד לצפונה. בין המטרות העיקריות שנפגעו היה מסגד באזור רפיח ששימש כמחסן רקטות שהוברחו לרצועה דרך ציר פילדלפי. כמו כן הופגזו חמישה אמצעי לחימה בבתי פעילים, כ-14 נקודות שיגור, מנהרה מתחת לביתו של פעיל ומוצב של החמאס.
צה"ל יקיים גם היום הפוגה הומניטרית בתקיפות ברצועה בין השעות 11:00-15:00 לצורך הצטיידות במזון ובתרופות. המעברים כרם שלום וקרני ייפתחו ל-180 משאיות סיוע.
ולאחר לילה שקט, התעוררו הבוקר תושבי עוטף עזה ויישובי הדרום להתרעת צבע אדום. גורמים בטחוניים בכירים מעריכים כי חמאס ינסה בימים שנותרו ללחימה לשגר מספר רב ככל האפשר של רקטות וטילים, על מנת להשיג מקסימום פגיעות בעורף האזרחי - לפני שהפסקת האש המסתמנת תיכנס לתוקף.
15 רקטות נורו הבוקר לעבר יישובי הדרום. 11 מהם נחתו בנגב וארבעה נוספים בחבל לכיש. בשדרות נגרם נזק כבד לבית הוריו של כבאי שהיה במשמרת והוזנק למקום. למרבית המזל, הדיירים מיהרו ונכנסו לממ"ד עם הישמע האזעקה, וכך ניצלו מפגיעה.
אתמול נורו 21 רקטות לעבר יישובי הדרום. מעט אחרי השעה 21:00 נפלו לפחות שני טילים באשדוד וסמוך אליה. חמישה בני אדם לקו בחרדה.
מה משרד הרווחה עושה למענכם?